Kunsill Affarijiet Barranin Brussell, 9 ta' Frar 2015 L-azzjonijiet terroristiċi ta' Boko Haram fil-Grigal tan-Niġerja qed isiru theddida li qed tikber mhux biss għall-paċi u s-sigurtà tan-Niġerja iżda għar-reġjun kollu inkluż il-Kamerun, iċ-Ċad u n-Niġer. Il-Kunsill jenfasizza l-importanza ta' reazzjoni urġenti u komprensiva għar-ribelljoni sabiex jiġu impediti aktar atti terroristiċi u kriminali mwettqa minn Boko Haram, li tinkludi governanza aktar b'saħħitha u l-iżvilupp ekonomiku. Filwaqt li jfakkar fid-Dikjarazzjoni tal-Unjoni Ewropea (UE) tad-19 ta' Jannar 2015 u fil-Konklużjonijiet tiegħu tat-12 ta' Mejju 2014, il-Kunsill jikkundanna l-vjolenza kontinwa u l-atroċitajiet terribbli mwettqa minn Boko Haram fuq persuni ċivili, inkluż fuq in-nisa u t-tfal. Huwa jesprimi l-kondoljanzi sinċieri tiegħu lejn il-poplu u l-gvernijiet tal-pajjiżi affettwati. L-awturi ta' dan il-ksur gravi tad-dritt umanitarju internazzjonali, tad-drittijiet tal-bniedem u tad-dinjità għandhom jinżammu responsabbli. Il-komunità internazzjonali ma tistax toqgħod bi kwieta sakemm ikunu qed jitwettqu offiżi kbar bħal dawn u tinsab magħquda kontra dawn l-atti ta' krudeltà. Il-Kunsill huwa partikolarment imħasseb dwar il-konsegwenzi umanitarji tal-attakki u l-impatt tagħhom fuq in-Niġerja, il-Kamerun, iċ-Ċad u n-Niġer u jfakkar fir-responsabbiltà primarja tal-Istati li jipproteġu liċ-ċittadini fit-territorju tagħhom f'konformità mal-obbligi skont id-dritt internazzjonali. Inqatlu eluf. 'Il fuq minn miljun u nofs persuna ġew spostati fin-Niġerja u mijiet ta' eluf lejn pajjiżi ġirien. Infirdu ħafna familji, inħatfu bniet, tfal sfaw orfni u n-nisa u l-bniet ġew abbużati sesswalment. L-UE twiegħed li tkompli tipprovdi għajnuna immedjata lil dawk fil-bżonn u li żżid l-isforzi tagħha fil-livell reġjonali. Hija tfaħħar il-ħidma tal-aġenziji umanitarji biex iwasslu għajnuna bħal din u tinkoraġġihom biex ikunu aktar preżenti. Fl-istess ħin, il-Kunsill jissottolinja l-ħtieġa li l-Gvern Niġerjan iżid ir-reazzjoni tiegħu għall-kriżi umanitarja urġenti kkawżata mir-rewwixta minn Boko Haram u jfakkar fir-rieda tal-UE li tipprovdi assistenza. L-isforzi umanitarji internazzjonali għandhom ikunu kkoordinati b'mod adegwat min-Nazzjonijiet Uniti (NU) sabiex titjieb il-kapaċità tar-riżultati u jiġi evitat l-kriżi ta' refuġjati tikber bla kontroll. Id-daqs tat-theddida estremista minn Boko Haram titlob kemm reazzjoni min-Niġerja kif ukoll reazzjoni kollettiva u komprensiva biex jingħeleb it-terroriżmu b'rispett sħiħ għad-drittijiet tal-bniedem. L-Unjoni Ewropea tinnota li l-pajjiżi l-aktar affettwati għandhom primarjament ir-responsabbiltà li jindirizzaw sfidi tas-sigurtà immedjati, u tappella biex dawn jintensifikaw b'mod urġenti l-kooperazzjoni u l-koordinazzjoni tagħhom. F'dan ir-rigward, hija tfaħħar l-assistenza reċenti tal-armata taċ-Ċad lill-forzi tal-Kamerun li huma diġà involuti fil-ġlieda kontra Boko Haram. Il-Kunsill jilqa' u jappoġġa d-deċiżjoni tal-Istati fir-reġjun, approvata mill-Unjoni Afrikana (UA), biex tiġi skjerata forza multinazzjonali, li għandha tiġi approvata mill-Kunsill tas-Sigurtà tan-NU, ladarba jkun iffinalizzat il-kunċett tal-operazzjonijiet. F'dan ir-rigward, huwa jfaħħar il-laqgħa ta' tħejjija tal-UA li saret fi Yaoundé mill-5 sas-7 ta' Frar. Huwa jilqa' wkoll l-azzjonijiet li diġà ttieħdu taħt l-awspiċji tal-Kummissjoni tal-Baċir tal-Lag taċ-Ċad wara l-konferenzi ta' livell għoli li saru f'Pariġi, Londra, Abuja u Niamey minn Mejju 2014 'il hawn. L-UE tinsab lesta flimkien mas-sħab tagħha, in-NU, l-UA, l-organizzazzjonijiet reġjonali, l-Istati individwali kkonċernati kif ukoll il-Forum Globali Kontra t-Terroriżmu (GCTF) - li tipprovdi appoġġ lir-reġjun permezz tal-firxa sħiħa ta' strumenti tagħha, inkluż il-possibbiltà li jintużaw il-Fond għall-Paċi fl-Afrika u l-għodod tal-UE ta' ġestjoni tal-kriżijiet. L-UE ser tħares ukoll lejn modi biex tgħin lill-pajjiżi kkonċernati biex isaħħu l-kapaċitajiet tagħhom stess biex jindirizzaw l-isfida, inklużi l-kawżi fundamentali tar-radikalizzazzjoni u l-vjolenza, filwaqt li tinkoraġġixxi l-kooperazzjoni intergovernattiva bejniethom. Il-Kunsill jenfasizza li l-kriżi tista' tingħeleb biss meta l-forzi kkonċernati kollha jirrispettaw id-dritt umanitarju internazzjonali, id-drittijiet tal-bniedem u l-liġi dwar ir-refuġjati u l-prattiki li jappoġġaw il-komunitajiet li għandhom il-kompitu li jipproteġu. Fl-istess ħin, il-Kunsill itenni d-determinazzjoni tiegħu li jassisti lin-Niġerja fil-livell nazzjonali u dak lokali kif ukoll lill-pajjiżi l-oħra affettwati fl-isforzi tagħhom biex jippromwovu l-iżvilupp ekonomiku sostenibbli tar-reġjun tal-Lag taċ-Ċad, jiġġieldu l-korruzzjoni, jipprovdu l-ħtiġijiet soċjali u edukattivi tal-popolazzjoni tagħhom u biex jilħqu l-aspirazzjonijiet taż-żgħażagħ tagħhom. Il-Kunsill jistieden lir-RGħ u lill-Kummissjoni biex javvanzaw l-azzjonijiet adegwati u biex jipproponu d-deċiżjonijiet meħtieġa, partikolarment abbażi ta' Qafas Politiku għal Approċċ għal Kriżijiet (PFCA), inkluża valutazzjoni tal-ħtiġijiet tal-pajjiżi affettwati bit-theddida minn Boko Haram. Dan il-PFCA għandu jinkludi perspettiva dwar is-sessi. Il-Kunsill ser jibqa' involut mill-qrib f'din il-kwistjoni u ser jerġa' lura għaliha meta meħtieġ. Ara l-paġna tal-laqgħa